གསང་སྔགས་ཀྱི་ལམ་སྒོ་དབྱེ་བ་དང།གསར་ན་བསྲེ་བ་དང༌།རྙིང་ན་བསྣན་པའོ།དང་པོ་གསར་པ་འཇུག་པའི་གཞི་རྟེན་ནམ་སྣོད་དུ་རུང་བར་བྱེད་པ་ལ་གསུམ་སྟེ།ཁྲུས་བྱ་བ་དང།སེམས་བསྐྱེད་པ་དང༌།སྐྱབས་སུ་འགྲོ་བའོ།དེ་ཡང་ཐོག་མར་ཁྲུས་བྱ་བ་ལ་ཡང༌།གསང་སྔགས་ཀྱི་རྟེན་དུ་རུང་ཞིང་སྒྲིབ་པ་སྦྱོང་བ་ཡིན་ཏེ།བུམ་པ་རྒྱན་དང་ཆས་པའི་ནང་དུ།རྩ་བའི་སྙིང་པོ་བཟླས་ཤིང་ལྷ་ཚོགས་སུ་བསྐྱེད།བདག་ཡི་དམ་དུ་གསལ་བའི་ངང་ནས།རྩ་བའི་སྔགས་བཞུགས་ལ།ཨཀྱོ་མར་ལ་གུ་དུན་ནི།ཨཀྱོ་ཏིང་ལ་གུ་དུན་ནི།ཨཀྱོ་ཚངས་ལ་གུ་དུན་ནི།གུ་ཤུད་དྷོ་སལེ་སངེ་ཡེ་སྭཧཱ།ཞེས་བརྒྱ་རྩ་བརྗོད་ལ་བུམ་པར་སྔགས།དེ་ནས་ཨ་ཨཱོཾ་ཧཱུྃ་ས་ལེ་ལྷན་ནེ།ཞེས་བརྗོད་པས།བུམ་པའི་ལྷ་རྣམས་འོད་དུ་ཞུ་ནས།ཡེ་ཤེས་དག་པའི་ཆུ་བོ་བག་སྒྲིབ་དག་པའི་བདུད་རྩིར་གྱུར་ནས།ཚེ་རབས་ལས་ཀྱི་སྡིག་སྒྲིབ་དག་པར་བསམ་ལ།ཨཱོཾ་བུམ་པ་ལྷའི་གཞལ་ཡས་ཁང༌།བཅུད་ནི་ཡེ་ཤེས་ལྷ་ཡི་སྐུ།ཆུ་ནི་ཡེ་ཤེས་བདུད་རྩིའི་རྒྱུན།ཡེ་ཤེས་རྒྱུན་གྱི་ཆུ་བོ་ཡིས།དིང་གི་སྣོད་ལྡན་བུ་ལ་ཁྲུས་གསོལ་བས།ཚེ་རབས་ཐོག་མ་མེད་པ་ནས།ད་ལྟའི་དུས་འདིར་སྐྱེས་པ་ཡན་ཆད་ཀྱི།བག་ཆགས་སྡིག་སྒྲིབ་དག་གྱུར་ཅིག།ཅེས་བརྗོད་ལ།ལས་དཔོན་གྱིས་མཆེད་ལྕམ་རྣམས་ལ་ཁྲུས་བྱའོ།གཉིས་པ་སེམས་སྐྱེད་པ་ལ་ཡང༌།གསང་སྔགས་ཀྱི་སྡོམ་པའི་རྟེན་དུ་གཡུང་དྲུང་སེམས་དཔའི་སྡོམ་པ་བྱང་ཆུབ་མཆོག་དུ་སེམས་བསྐྱེད་ཐོབ་དགོས་ཏེ།ཚད་མེད་པ་ལ་གཞུང་སྔོན་དུ་སོང་བ་ཡེ་ཤེས་གསུངས་པས།དེ་ལ་ལྔ་སྟེ།སེམས་བསྐྱེད་པའི་ཡུལ་དང༌།རྟེན་དང༌།སྐྱོན་ཡོན་དང༌།ཆོ་ག་དང༌།བསླབ་བྱ་བསྟན་པའོ།དང་པོ་ཡུལ་ནི་ནམ་མཁས་ཁྱབ་ཚད་ལ་དམིགས་པ་ཡིན་ཏེ།དེ་ཡང་སེམས་ཅན་ཐམས་ཅད་རང་གི་ཕ་མ་བུ་གཉེན་དུ་མ་སོང་བ་གང་ཡང་མེད་པ་སྟེ།འཁོར་བ་ཐོག་མེད་མཐའ་རིང་འདི་དག་ལ།སེམས་ཅན་ཐམས་ཅད་གཅིག་ལ་གཅིགའབྲེལ་བར་མ་གྱུར་གང་ཡང་མེད།ཅེས་གསུངས་པས།སེམས་ཅན་དེ་དག་ཀྱང་འཁོར་བར་འཁྱམས་ཤིང༌།བསྡུག་བསྔལ་སྣ་ཚོགས་ལ་སྤྱོད་པ་སྙིང་རྗེ་བས།དེ་དག་ཐར་པ་འཐོབ་པའི་དོན་དུ་སེམས་བསྐྱེད་དོ།གཉིས་པ་རྟེན་ནི་ལམ་གྱི་སྒོར་འཇུག་ཅིང་ཐེག་པ་ཆེན་པོའི་རིགས་སད་པ་གཅིག་ལ་བྱ་སྟེ།རྒྱུད་ལས།བག་ཆགས་གཡོས་ནས་སད་པ་ཡི།དགའ་དད་མོས་ནས་འདུན་སྤྱོད་པའི།གང་ཟག་རྐྱེན་གྱིས་སད་པའོ།ཞེས་གསུངས་པ་དག་གོགསུམ་པ་སྐྱོན་ཡོན་ལ།སེམས་མ་བསྐྱེད་པའི་སྐྱོན་དང།བསྐྱེད་པའི་ཡོན་ཏན་གཉིས་སོ།དང་པོ་སྐྱོན་ལ་སྤྱི་དང་བྱེ་བྲག་གཉིས་ལས།སྤྱིའི་སྐྱོན་ནི་བྱང་ཆུབ་མཆོག་དུ་སེམས་མ་བསྐྱེད་ན་སྐྱོན་དུ་མ་འབྱུང་སྟེ།ལམ་རྒྱུད་ལ་མི་སྐྱེ།འབྲས་བུ་སངས་རྒྱས་མི་ཐོབ།གནས་སྐབས་སུ་ཡང་བསམ་པ་མི་འགྲུབ་ཅིང༌།གཞན་དོན་མི་ནུས།འཁོར་བའི་གནས་སུ་འཁྱམས་ཤིང་སྡུག་བསྔལ་ལ་སྤྱོད་པར་འགྱུར་བ་སྟེ།སེམས་བསྐྱེད་སྔོན་དུ་མ་སྐྱོལ་ཞིང་པའི་རྒྱུ་བརྗེད་འདྲ།ཞེས་པས།དཔེར་ན་སོ་ནམ་པས་ས་བོན་མ་བཏབ་པར་ཆུ་ལུད་ལ་སོགས་བྱས་ཀྱང་འབྲས་བུ་མི་འཁྲུངས་པ་བཞིན།སེམས་མ་བསྐྱེད་ན་འདུས་བྱས་ཀྱི་དགེ་རྩ་ཅི་སྤྱད་ཀྱང༌།བྱང་ཆུབ་ཀྱི་རྒྱུར་མི་འགྱུར་ཏེ།གནས་སྐབས་ཀྱི་འབྲས་བུ་ལས་མི་འབྱུང་ངོ༌།གཉིས་པ་བྱེ་བྲག་ནི་ཀུན་གཞི་བྱང་ཆུབ་ལ་ངོ་སྤྲོད་སེམས་མ་བསྐྱེད་ན།འགྲོ་བ་སེམས་ཅན་ཐུགས་རྗེའི་སྐྱབས་འོག་དུ་མི་ཆུད་ཅིང༌།བར་ཆོད་གནས་སུ་ཞི་བར་མི་ནུས།འཁོར་བ་ལ་མི་ཆགས་པའི་རྟུལ་ཤུགས་ཀྱི་སེམས་མ་བསྐྱེད་ན།གསང་བ་མ་རིག་པ་ལས་གྱུར་པའི་བགེགས་དང་ལོག་འདྲེན་ཞི་བར་མི་ནུས།འགྲོ་དྲུག་ལ་ཐུགས་རྗེ་བཞི་ལྡན་དུ་སེམས་མ་བསྐྱེད་ན།འགྲོ་དྲུག་གི་སེམས་ཅན་སྡུག་བསྔལ་ལས་སྒྲོལ་བར་མི་ནུས་ཤིང༌།ནང་རྣམ་པར་རྟོག་པ་ལས་གྱུར་པའི།བགེགས་དང་བར་ཆོད་གནས་སུ་ཞི་བར་མི་ནུས།དགྲ་བློ་བུར་ལ་ཚད་མེད་ཟུང་འཇུག་དུ་སེམས་མ་བསྐྱེད་ན།ཕྱི་ལས་ལ་གྱུར་པའི་བགེགས་དང་བར་ཆོད་གནས་སུ་ཞི་བར་མི་འགྱུར་སྟེ།སེམས་བསྐྱེད་མ་བཞིའི་དོན་དང་མ་ལྡན་ན།བར་ཆོད་གནས་སུ་ཞི་བར་མི་འགྱུར་ཞིང༌།དོན་རྣམས་གང་གི་འབྲས་བུ་ཐོབ་མི་འགྱུར།ཅེས་གསུངས་སོ།གཉིས་པ་ཡོན་ཏན་ལ་ཡང་སྤྱི་དང་བྱེ་བྲག་གཉིས་ལས།དང་པོ་སེམས་བསྐྱེད་པས་ལམ་རྒྱུད་ལ་སྐྱེ།འབྲས་བུ་སངས་རྒྱས་མྱུར་དུ་ཐོབ་པར་འགྱུར་བ་དང་གནས་སྐབས་སུ་ཡང་བསམ་པ་ཐམས་ཅད་འགྲུབ་ཅིང།གཞན་དོན་རྒྱ་ཆེན་ནུས་པ་དང།རྐྱེན་དང་བར་ཆོད་ཞི་བ་དང༌།འཁོར་བའི་སྡུག་བསྔལ་ལས་སྐྱབས་ནས་ཐར་པ་ཐོབ་པ་དང༌།དགེ་བའི་རྩ་བ་ཅི་བྱས་པ་ཐམས་ཅད་བྱང་ཆུབ་ཀྱི་རྒྱུར་འགྱུར་པ་སྟེ།སེམས་བསྐྱེད་དོན་དང་ལྡན་པའི་གཤེན་རབ་ནི།མཁའ་ལ་ཆར་འབབ་རྒྱ་མཚོའི་རུ་མ་འདྲ།ཞེས་སེམས་ལུང་ལས་གསུངས་པའོ།གཉིས་པ་བྱེ་བྲག་ལ།ཀུན་གཞི་རིག་པ་ལ་ངོ་སྤྲོད།སེམས་བསྐྱེད་པས་འགྲོ་བ་སེམས་ཅན་ཐུགས་རྗེའི་སྐྱབས་འོག་དུ་ཚུད་ཅིང་བར་ཆོད་ཞི་བར་འགྱུར།འགྲོ་དྲུག་གི་སེམས་ཅན་ལ་ཐུགས་རྗེ་བཞི་ལྡན་དུ་སེམས་བསྐྱེད་པས།འགྲོ་དྲུག་གི་སེམས་ཅན་སྡུག་བསྔལ་ལས་ཐར་བར་སྒྲོལ་ཅིང༌།ནང་རྣམ་པར་རྟོག་པ་ལས་གྱུར་པའི་བགེགས་དང་བར་ཆོད་ཞི་བར་འགྱུར།འཁོར་བ་ལ་མི་ཆགས་པ་རྟུལ་ཤུགས་ཀྱི་སེམས་བསྐྱེད་པས།རྟུལ་ཤུགས་དྲག་པོའི་སྟོབས་ཀྱིས་གསང་བ་མ་རིག་པའི་བགེགས་དང་ལོག་འདྲེན་ཞི་བར་འགྱུར།དགྲ་བགེགས་བློ་བུར་པ་ལ་ཚད་མེད་ཟུང་འཇུག་དུ་སེམས་བསྐྱེད་པས།ཕྱི་ལས་ལ་གྱུར་པའི་བགེགས་དང་བར་ཆོད་ཞི་བར་འགྱུར་བ་སྟེ།སེམས་བསྐྱེད་མ་བཞིའི་དོན་དང་ལྡན་པ་ན།བར་ཆོད་ཟློག་པའི་མཆོག་དུ་དེ་འགྱུར་རོ།བཞི་པ་ཆོ་ག་ལ་ཐོག་མར་བློ་བཅོས་པར་བྱ་སྟེ།འདི་ལྟར་ནམ་མཁས་ཁྱབ་པའི་སེམས་ཅན་འདི་དག་ཐམས་ཅད།རང་གི་ཕ་མར་མ་གྱུར་པ་གང་ཡང་མེད་ལ།འདི་རྣམས་འཁོར་བའི་སྡུག་བསྔལ་དཔག་དུ་མེད་པ་ལ་སྤྱོད་པ་སྙིང་རེ་རྗེ་བས།འདི་དག་གི་དོན་དུ་བདེ་བ་ཐོབ་པར་སངས་རྒྱས་ཐོབ་པར་བྱས་ལ།གཟོད་འདི་དག་འདྲེན་པའི་སྟོན་པ་བྱ་སྙམ་དུ་སེམས་བསྐྱེད་པ་ནི།དམག་དཔོན་དཔའ་བོ་ལྟ་བུར་སེམས་བསྐྱེད་པ་སྟེ།བདག་མཐར་གྲུབ་པ་རྫོགས་པའི་དུས་རྟིང་ལ།གཞན་དག་སེམས་ཅན་འདྲེན་པར་སྨོན་ལམ་བཏབ།ཅེས་གསུངས་སོ།དེ་ནས་བློ་བཅོས་ནས་ཆོ་ག་བརྗོད་དེ།ཕྱོགས་བཅུ་དུས་གསུམ་ཀྱི་བདེ་བར་གཤེགས་པ་རྣམས་བདག་ལ་དགོངས་སུ་གསོལ།ས་ལ་གནས་པའི་གཡུང་དྲུང་སེམས་དཔའ་རྣམས་བདག་ལ་དགོངས་སུ་གསོལ།བླ་མ་རིན་པོ་ཆེ་བརྒྱུད་པ་དང་བཅས་པ་རྣམས་བདག་ལ་དགོངས་སུ་གསོལ།བདག་མིང་འདི་ཞེས་བྱ་བས།དུས་འདི་ནས་བཟུང་ནས་གཡུང་དྲུང་སྙིང་པོ་ལ་མཆིས་ཀྱི་བར་དུ་རྩ་བ་མ་རིག་པ་རིག་པའི་ཡེ་ཤེས་སུ་ངོ་སྤྲད།ཀུན་གཞི་རིག་པའི་དོན་ལ་སེམས་བསྐྱེད་པར་བགྱིའོ།ཀུན་བརྟགས་ཡུལ་དུ་བྱས་སྟེ་འཁོར་བ་ལ་མི་ཆགས་པའི་རྟུལ་ཤུགས་ཀྱི་སེམས་བསྐྱེད་པར་བགྱིའོ།འགྲོ་དྲུག་གི་སེམས་ཅན་ཡུལ་དུ་བྱས་སྟེ།ཐུགས་རྗེ་ཆེན་པོ་བཞི་ལྡན་དུ་སེམས་བསྐྱེད་པར་བགྱིའོ།དགྲ་བློ་བུར་པ་བསླུ་བའི་ཁ་འདྲེན་ཡུལ་དུ་བྱས་སྟེ།ཚད་མེད་ཟུང་འཇུག་ཏུ་སེམས་བསྐྱེད་པར་བགྱིའོ།ཞེས་པ་ལན་གསུམ་གྱི་བར་དུ་རྗེས་ཟློསབྱའོ།ལྔ་པ་བསླབ་བྱ་ལ་གསུམ་སྟེ།སྤང་བར་བྱ་བ་དང༌།སྒྲུབ་པར་བྱ་བ་དང༌།སྤེལ་བར་བྱ་བ་ལ་བསླབ་པའོ།དང་པོ་སྤང་བ་ལ།གྲོགས་དམན་པ་ཞེས་བྱ་སྟེ།སྡིག་པ་ཅན་གྱི་གྲོགས་དང༌།ལྟ་བ་ལོག་པ་ཕྱི་རོལ་བའི་གྲོགས་དང༌།རང་དོན་གཙོར་བྱེད་པ་ཐེག་པ་འོག་མ་པའི་གྲོགས་དང་མི་འགྲོགས་པར་བྱའོ།བསམ་པ་དམན་པ་ཞེས་བྱ་སྟེ།ཉོན་མོངས་པའི་བསམ་པ་ཡིད་ལ་བྱེད་པ་དང༌།རང་དོན་ཁོ་ན་ཡིད་ལ་བྱེད་པ་སྤང་བར་བྱའོ།སྤྱོད་པ་དམན་པ་ཞེས་བྱ་སྟེ།མི་དགེ་བ་བཅུ་དང༌།མཚམས་མེད་པ་ལྔ་དང༌།ཉེ་བ་ལྔ་དང༌།ལྕི་བ་བཞི་དང༌།ལོག་པ་བརྒྱད་ལས་སོགས་པའི་མི་དགེ་བ་ཐ་དག་ཡོངས་སུ་སྤང་བར་བྱའོ།གཉིས་པ་ལ་སྒྲུབ་པར་བྱ་བ་ལ་བྱང་ཆུབ་མཆོག་ཏུ་སེམས་བསྐྱེད་པ།རབ་ཀྱིས་དུས་དྲུགའབྲིང་གིས་དུས་བཞི།ཐ་མས་ཀྱང་དུས་གཉིས་སུ་སྦྱང་བར་བྱ་ཞིང༌།ལུས་དང་ལོངས་སྤྱོད་གང་བས་ཀྱང་སེམས་བསྐྱེད་པའི་སྡོམ་པ་ལ་གཅེས་སྤྲས་སུ་བྱའོ།གསུམ་པ་སྤེལ་བར་བྱ་བ་ནི།ཡུལ་གཉིས་དྲན་པའི་སྟོབས་ཀྱིས་བསྐུལ་བཏབ་ནས།ཅེས་གསུངས་པས།སངས་རྒྱས་ཀྱི་ཡོན་ཏན་ལ་བརྟེན་ནས་དད་པ་བསྐྱེད་པ་དང༌།སེམས་ཅན་གྱི་སྡུག་བསྔལ་ལ་བརྟེན་ནས་སྙིང་རྗེ་བསྐྱེད་ཅིང༌།སེམས་དཔའི་ཡོན་ཏན་རྣམས་དྲན་པར་བྱས་ལ་རྗེས་སུ་ཡི་རངས་བསྒོམ་པར་བྱའོ།གསུམ་པ་གསང་སྔགས་ཀྱི་སྡོམ་པ་རྒྱུད་ལ་སྐྱེ་བར་སེམས་བསྐྱེད་པ་དེའི་བར་ཆོད་ཞི་བའི་ཕྱིར་དུ་སྐྱབས་སུ་འགྲོ་དགོས་ཏེ།སྡོམ་པའི་སྔོན་དུ་བདེ་བར་གཤེགས་པ་ལ་སྐྱབས་སུ་འགྲོ་ཞེས་གསུངས་པས།